**ПРАТЕНИЧКО ПРАШАЊЕ**

од пратеникот Томе Чинговски поставено на 81-та седница

на Собранието на Република Македонија одржана

на 26 ноември 2009 година

 Пратеничкото прашање гласи:

Повод за моето денешно пратеничко прашање е смисленото финансиско цедење на фирмите и стопанството во Република Македонија . Со оглед на фактот дека три години се убедувате во јавноста дека сте човек кој е од економијата, човек кој се грижи за развојот на македонското стопанство, прашањето е токму до вас господине премиере Груевски.

Бројките на фирмите чии што жиро сметки се блокирани се загрижувачки и секојдневно се зголемуваат. До крајот на октомври Управата за јавни приходи блокира околу 6.000 илајди фирми и тука не завршува се. Управата за јавни приходи најави дека ќе блокира уште 11 илјади нови фирми. Владата која три години лаже дека ќе го помага бизнисот сега е негов најголем душман. Конкретно во оваа бројка на блокирани фирми на дури 1800 фирми, Владата и нејзините институции им должат пари и можеби токму заради тоа тие не се во можност да ги исплатат бруто платите. Значи и причината и последицата за блокирање на фирмите сте токму вие господине премиер. Оправдувањата дека ги блокирате фирмите заради неисплатени бруто плати и со тоа се ставате во заштита на работниците е чисто лицемерие и лага пред македонските граѓани и е начин само некако да се оправдате.

Управата за јавни приходи објави на 16.11.2009 година дека овие 5684 фирми се блокирани заради неисплата на бруто плати во периодот јануари-јуни оваа година, значи не е од октомври, туку периодот јануари-јуни. Ако вистински се грижите за работниците, ќе почнете со присилна наплата на придонесите и персоналниот данок многу порано, значи од февруари, март, меѓутоа, тогаш беа изборите тогаш покажувавте божем некоја грижа спрема работниците. Но, кога ви се намалија средствата во Буџетот, моравте да извршите присилна наплата со блокирање на жиро сметките на овие фирми.

Морам да ве потсетам дека во овие 6000 фирми кои Управата за јавни приходи ги блокираше има повеќе од 18 илајди вработени. Паралелно, освен блокирањето, вашата Влада изрекува и друг тип на законски казни. Замислете си, Владата на Груевски и ДПМНЕ со договори за привремено вработување ангажира најмалку 35 илајди апртиски војници, но во пракса не дозволуваат фирмите да ангажираат привремено вработени. Еден од најголемите извори за арач во фирмите го прави Трудовата инспекција, која ако најде само еден работник за кого пријавувањето е во тек, изрекува казни од 15 илјади до 20 илјади евра. Замислете си колку се грижите за работникот!

Фирмите во услови на криза и неликвидност мора да платат на државата ДДВ однапред, без разлика дали фактурираната стока ја имаат наплатено или не. Не дај Боже да побараат повраток на данок, не само што нема да го добијат данокот назад, туку ќе добијат и инспекциски контроли кои во меѓувреме ќе му изнајдат некој недостаток во нивното работење и ќе ги казнат со илјадници евра казна. Располагаме со огромен број фирми, конкретни примери што се се случува. Листата е огромна, а вашето политичко насилие врз фирмите се зголемило, правиејки дури и ситуации во последно време неколку видови инспекции заедно во големи фирми, значи со автобуси, по 40-50 инспектори влегуваат во една фирма и по секоја цена мора да најдат некој недостаток и даваат заеднички глоби кои изнесуваат дури и до 70 илјади евра. Таков пример беше многу скоро во една текстилна фирма во Штип, која сега е затворена и работниците се на улица. Така вие се грижите за работниците!.

Дефинитивно, на ваков начин кој што до сега ви го кажав, ов анема врска со казнената политика, ова е класичен арач. Значи за привлекување инвестиции, отворање нови работни места за развојни проекти, за реализирање на дадените ветувања на вашата Влада, постои глобална економска криза, а што се однесува за реклами и кампањи, огромни нерационални трошења не постои криза и фирмите мора да ги плаќаат законските казани.

Да се разбереме веднаш, немојте ни да се обидувате со вашиот одговор да го обвините Социјал демократскиот сојуз, затоа што и ние сме за спроведување на закони, но ова нема врска со примена на законите, туку има врска само со една работа: полнење на Буџетот за да си ги финансирате вашите мегаломански потреби. Кога нема пари во Буџетот, има две можности. Едната можност е да продолжите со ова, собирање на арачот и да го клекнете македонското стопанство на коленици. Втората можност е да го скратите вашето трошење.

Ако е точно дека од сега блокираните фирми 1800 имаат ненаплатени побарувања од Владата и нејзините институции, зошто веднаш не ги деблокирате и платите долговите, наместо да ги трошите парите за реклами и партиски вработувања.

Сега, логичкото прашање е следното. До сега се служевте со арач политика, кога проплакаа илјадници фирми, стопанството во Република Македонија, сега ве прашувам многу конкретно, ќе продолжите и понатаму со арач политика или конечно ќе се откажете од вашите реклами, кампањи, споменици, партиски вработувања и други непродуктивни трошоци. Бараме од Владата на премиерот Груевски да престане со спроведувањето политика арач со која по секоја цена сака да го наполни Буџетот на Република Македонија.